ניקו רובין

**ניקו רובין** (ביפנית: **ニコ・ロビン**), המוכרת גם בכינוייה **ילדת השטן**, היא דמות בדיונית ופרוטגוניסטית סדרת המאנגה היפנית "וואן פיס" מאת אייצ'ירו אודה. הדמות הופיעה לראשונה בפרק ה-114 של הסדרה, שפורסם לראשונה ביפן במגזין "Weekly Shōnen Jump" של הוצאת "Shueisha" ב-22 בנובמבר 1999.

בסדרה, רובין מוצגת תחילה כאנטגוניסטית, אך בהמשך הופכת לחברה השביעית בצוות "פיראטי כובע הקש" והשישית להצטרף אליו. רובין משמשת כארכאולוגית והיסטוריונית של הקבוצה. היא משתמשת ב"פרי שטן" מסוג "פרי הפרח-פרח", המאפשר לה להצמיח העתקים של איבריה, ומאוחר יותר של גופה המלא, מכל משטח. כניצולה היחידה מהאי אוהרה, רובין היא האדם היחיד הידוע בעולם המאנגה המחזיק ביכולת לקרוא את אבני הפונגליף העתיקות – דבר הנחשב לאיום על ידי הממשלה העולמית, האוסרת על עיסוק זה.

רובין הפכה לדמות פופולרית מאוד ולדמות פורצת-דרך בקרב מעריצי האנימה והמאנגה. היא הופיעה במספר עיבודים המבוססים על המנגה, כולל סדרת האנימה הטלוויזיונית, שבה היא מדובבת ביפנית על ידי יוריקו יאמאגוצ'י (ואנזו נאגאי כילדה). בגרסאות האנגליות היא דובבה על ידי ורוניקה טיילור, סטפני יאנג וג'ייד סקסטון (כילדה). הדמות הפכה גם לפופולרית בקרב קוספלייריות, מה שעורר טרנד ביפן שבו נשים ניסו לשחזר את תלבושותיה האייקוניות.

## יצירה ופיתוח
דמותה של ניקו רובין נוצרה על ידי אמן המנגה אייצ'ירו אודה, מחבר סדרת המאנגה "וואן פיס". היא הופיעה לראשונה בפרק ה-114 של הסדרה, שכותרתו "המסלול" (The Course), אשר פורסם לראשונה במגזין "Weekly Shōnen Jump" של הוצאת "Shueisha" ב-22 בנובמבר 1999. כחובב של במאי הקולנוע קוונטין טרנטינו, הצהיר אודה כי ככל הנראה שאב השראה מדמותה של מיה וואלאס (בגילומה של אומה תורמן) מהסרט "ספרות זולה" (1994), אחד מסרטיו המפורסמים ביותר של טרנטינו, עבור עיצוב דמותה של רובין. לפי אודה, יום הולדתה של רובין חל ב-6 בפברואר, וגובהה הוא 188 ס"מ. בתשובה לשאלת מעריץ מה היה מוצאם האתני או הלאומי של חברי צוות "פיראטי כובע הקש" אילו הסדרה הייתה מתרחשת בעולם האמיתי, השיב אודה כי רובין הייתה רוסייה. רובין נוספה לסיפור בשלב מאוחר יותר; היא ופרנקי הם חברי הצוות היחידים שלא הופיעו באיורי הקונספט המקוריים של הצוות. עם זאת, בקונספט המקורי הופיע חבר צוות זכר שעסק בבוטניקה, מה שעשוי לרמוז על השראה עבור כוחות פרי השטן של רובין.
### יכולות
רובין אכלה את "פרי הפרח-פרח" ("Flower-Flower Fruit"; ביפנית: **ハナハナの実**), פרי שטן מסוג פאראמסיה המאפשר לה להצמיח העתקים של כל אחד מאיברי גופה מכל משטח הנמצא בטווח ראייתה. מספר ההעתקים שהיא יכולה ליצור נראה-בלתי מוגבל, כל עוד הם נמצאים בטווח היכולת. בדרך כלל, בעת שימוש בכוחותיה, היא משלבת את זרועותיה לצורת "X" על חזהּ, אם כי הוכח שאין לה צורך הכרחי בתנועה זו על מנת להשתמש ביכולותיה.

רובין מסוגלת להצמיח את איבריה המשוכפלים מגופה שלה, ממשטחים דוממים ואף מגופם של אנשים אחרים. היא יכולה אף להצמיח איברים משוכפלים על גבי איברים משוכפלים אחרים. רובין שומרת על שליטה מלאה באיבריה המשוכפלים ויכולה לקלוט מראות וצלילים מרחוק באמצעות עיניים ואוזניים משוכפלות. נוסף על כך, רובין יכולה ליצור כפילות שלמות של עצמה ואף להצמיח איברים במידות ענק.

## הופעות
### ואן פיס
רובין גדלה באי אוהרה, ביתה של הספרייה העתיקה והגדולה בעולם, והפכה לארכאולוגית כבר בגיל שמונה. בשלב מסוים היא השיגה את כוחו של "פרי הפרח-פרח" מסוג פאראמסיה, המאפשר לה ליצור העתקים זמניים של חלקי גופה, כולל עיניה ואוזניה, על משטחים בקרבתה. מאחורי גבם של מוריה, היא רכשה מהם את הידע האסור כיצד לתרגם את אבני "פונגליף" העתיקות, המפוזרות ברחבי העולם. היא החלה לחלוק עמם את המטרה למצוא את "הפונגליף האמיתי" (Real Ponegliff) החמקמק, עליו נאמר כי הוא מספר את ההיסטוריה האבודה של העולם. עם זאת, הממשלה העולמית גילתה על מאמצים אלו ושלחה צי מלחמה כדי לעצור אותם. רובין הייתה הניצולה היחידה מהמתקפה ההרסנית שגבתה את חייה של כל אוכלוסיית האי, כולל את חייה של אמה, ניקו אוליבה.

בעקבות האירוע, הממשלה העולמית העניקה לה את הכינוי "ילדת השטן". כשהיא בטראומה ועם פרס על ראשה, חיה רובין במנוסה מבלי יכולת לבטוח באיש. במטרה לשרוד, היא שיתפה פעולה עם פיראטים שונים ופורעי חוק אחרים. בסופו של דבר הצטרפה לארגון "בארוק וורקס" של סיר קרוקודייל תחת שם הקוד "מיס אול-סאנדיי" (Ms. All-Sunday), וכיהנה כסגניתו. לאחר קריסת הארגון, ומשלא נותר לה לאן ללכת, היא הצטרפה ל"פיראטי כובע הקש". עם הזמן נקשרה אליהם עד כדי כך שהסגירה את עצמה לממשלה במטרה להצילם. לאחר שגילו את הסיבה האמיתית לעזיבתה, הכריזו "פיראטי כובע הקש" מלחמה גלויה על הממשלה כדי להשיבה. רובין הבינה כי סוף סוף מצאה אנשים שלעולם לא יבגדו בה והפכה לחלק רשמי מהצוות.

כעבור שנתיים, רובין שיכללה את כוחות פרי השטן שלה עד לרמה שבה היא יכולה ליצור העתק מושלם של כל גופה, ואף כנפיים המורכבות כולן מזרועות וידיים המאפשרות לה לעוף. לאחר ניסיון כושל של CP0 (סוכנות הביון הישירה של הממשלה) ללכוד אותה בוואנו – שנתיים לאחר שארגון אחר, CP9, כשל בהוצאתה להורג – הפרס על ראשה עלה פי שבעה מערכו הקודם, מ-130,000,000 ל-930,000,000 ברי.
### במדיות נוספות
באנימה המבוססת על המאנגה, המדבבת דמותה של רובין היא יוריקו יאמאגוצ'י. בדיבוב האנגלי שהופק על ידי "4Kids Entertainment" עבור האנימה, שם הקוד שלה שונה ל"מיס סאנדיי" ואת דמותה דיבבה ורוניקה טיילור, שגילמה אותה במבטא דרומי. בדיבוב שהופק על ידי "Funimation", את דמותה דיבבה סטפני יאנג. בנוסף לאנימה, רובין מופיעה בעיבודים רבים בזיכיון המדיה של "וואן פיס", כולל סרטים, משחקי וידאו ואחרים. השחקן אמייה איצ'יקאווה השני גילם את רובין בהצגת קבוקי בהשראת האנימה שהוצגה בטוקיו בשנת 2015. כמו כן, רובין הופיעה כדמות שניתן לשחק בה במשחקי הלחימה "Jump Super Stars" ו-"Jump Ultimate Stars". החל מעונתה השנייה של עיבוד הלייב אקשן של "נטפליקס", את דמותה של רובין מגלמת לרה אבובה.

## ביקורות
### פופולריות
ניקו רובין היא אחת הדמויות הפופולריות ביותר בזיכיון "וואן פיס". היא קנתה את מקומה בקרב צופי האנימה מסיבות רבות. מאז הופעת הבכורה שלה, הפכה רובין למושא קוספליי פופולרי, מה שעורר טרנד בקרב קוראות הסדרה המנסות לשחזר את המראות האייקוניים השונים של הדמות כפי שהוצגו לאורך השנים. בשנת 2013, האתר "Tokyo Otaku Mode" ערך סקר בקרב מעריצי אנימה ומאנגה דרך פייסבוק, בו נשאלו עם אילו דמויות היו רוצים לצאת לדייט; רובין דורגה במקום השני. בשנת 2014, אתר "Goo Ranking" ערך סקר בקרב לקוחות חברת "NTT" לגבי דמויות האנימה הברונטיות האהובות עליהם; רובין דורגה במקום השישי מתוך 15 הדמויות הנשיות המובילות.
### תגובת המבקרים
בביקורת על "וואן פיס", ציינה רבקה סילברמן מהאתר "Anime News Network" (ANN) כי רובין "צופה בכל המתרחש בריחוק שקט ומשועשע", והוסיפה כי מאגר הידע של רובין "גדל בהתמדה והיא מתחילה לחבר את הדברים באמת". בביקורת על הפרק ה-278 של האנימה, ציין סם ליץ' מ-"ANN" כי הסצנה הגדולה של רובין, בה היא זועקת "אני רוצה לחיות!", היא "אחד הרגעים הקתרטיים ביותר שניתן למצוא בסיפורת".

שון קובילאס מהאתר Screen Rant כתב:  במאמר אחר ציין קובילאס: 

## קישורים חיצוניים

## הערות שוליים

קטגוריה:יתומים בדיוניים
קטגוריה:דמויות פמיניסטיות בדיוניות
קטגוריה:ואן פיס - דמויות